મધ્યપ્રદેશમાં શનિવારથી શરૂ થયેલું ખેડૂતોનું આંદોલન બુધવારે વધારે હિંસક બની ગયું હતું. ફાયરિંગમાં મૃત્યુ પામેલા એક વ્યક્તિના અંતિમ સંસ્કાર કર્યા પછી ભીડ અચાનક પોલીસને મારવા દોડી હતી. પોલીસ જવાનોએ માંડ-માંડ પોતાનો જીવ બચાવ્યો હતો. તો દેવાસના સોનકચ્છમાં આંદોલનકારીઓએ એક ચાર્ટર્ડ બસ સળગાવી દીધી હતી. ત્યારે પણ મુસાફરોએ ખેતર અને મંદિરમાં છૂપાઈને પોતાના જીવ બચાવ્યા હતા. આંદોલનકારીઓ દ્વારા ભોપાલ-ઈન્દોર હાઈવે અને દેવાસ જિલ્લામાં અત્યાર સુધીમાં 13 બસ સહિત 150થી વધુ ગાડીઓ સળગાવી દેવામાં આવી છે. એક પોલીસ સ્ટેશનને પણ આગ ચાંપી દેવામાં આવી છે. રાજ્યમાં 3 ટીઆઈ સહિત 20 પોલીસ કર્મીઓ ઘાયલ થયા છે.